Document ID: 32013D0290

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Ιουνίου 2013 για την τροποποίηση της απόφασης 2009/821/ΕΚ όσον αφορά τους καταλόγους των συνοριακών σταθμών ελέγχου και των κτηνιατρικών μονάδων στο Traces λόγω της προσχώρησης της Κροατίας [κοινοποιηθείσα υπό τον αριθμό C(2013) 3474] (Κείμενο που παρουσιάζει ενδιαφέρον για τον ΕΟΧ) (2013/290/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη Συνθήκη προσχώρησης της Κροατίας, και ιδίως το άρθρο 3 παράγραφος 4, Έχοντας υπόψη την πράξη προσχώρησης της Κροατίας, και ιδίως το άρθρο 50, Εκτιμώντας τα ακόλουθα: (1) Η απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο Traces (1), προβλέπει στο παράρτημα I τον κατάλογο των συνοριακών σταθμών ελέγχου που έχουν εγκριθεί σύμφωνα με τις οδηγίες του Συμβουλίου 91/496/ΕΟΚ (2) και 97/78/ΕΚ (3), και στο παράρτημα II τον κατάλογο των κεντρικών, περιφερειακών και τοπικών μονάδων στο ολοκληρωμένο ηλεκτρονικό κτηνιατρικό σύστημα (Traces). (2) Η απόφαση 2009/821/ΕΚ που εγκρίθηκε από την Επιτροπή ισχύει και μετά την 1η Ιουλίου 2013 και για τον λόγο αυτό θα πρέπει να προσαρμοστεί, ώστε να συμπεριλάβει την προσχώρηση της Κροατίας. Επειδή δεν προβλέπονται στην πράξη προσχώρησης της Κροατίας (4) οι αναγκαίες προσαρμογές, θα πρέπει να θεσπιστούν με την παρούσα απόφαση, πριν από την προσχώρηση, ώστε να μπορούν να ισχύσουν από τη στιγμή της προσχώρησης. (3) Η διαδικασία διεύρυνσης θα οδηγήσει σε σημαντική τροποποίηση των χερσαίων συνόρων της νέας Ένωσης με τις όμορες τρίτες χώρες, επειδή θα επεκταθούν τα παράλια σύνορα, ώστε να συμπεριληφθεί μεγαλύτερο τμήμα της θαλάσσιας ακτής της Μεσογείου, και θα προστεθεί ένας διεθνής αερολιμένας. (4) Οι γεωγραφικές θέσεις που προτάθηκαν ως συνοριακοί σταθμοί ελέγχου με τρίτες χώρες στην Κροατία υποβλήθηκαν σε έλεγχο από την υπηρεσία ελέγχου της Επιτροπής (πρώην υπηρεσία επιθεώρησης της Επιτροπής) και από το Γραφείο Τροφίμων και Κτηνιατρικών Θεμάτων (ΓΤΚΘ). Εκτιμάται ότι οι γεωγραφικές αυτές θέσεις θα έχουν συμμορφωθεί με τις ενωσιακές απαιτήσεις έως την προσχώρηση. Επομένως, οι προταθείσες γεωγραφικές θέσεις της Κροατίας θα πρέπει να προστεθούν στον κατάλογο των εγκεκριμένων συνοριακών σταθμών ελέγχου των κρατών μελών που ορίζονται στον παράρτημα I της απόφασης 2009/821/ΕΚ. (5) Ταυτόχρονα, λόγω της προσχώρησης της Κροατίας, ορισμένα κράτη μέλη και συγκεκριμένα η Ουγγαρία και η Σλοβενία δεν θα έχουν πλέον σύνορα με τρίτες χώρες. Ως εκ τούτου ορισμένοι χερσαίοι συνοριακοί σταθμοί ελέγχου των εν λόγω κρατών μελών θα στερούνται πλέον αντικειμένου. Για τον λόγο αυτό θα πρέπει να τροποποιηθεί αναλόγως ο κατάλογος των εγκεκριμένων συνοριακών σταθμών ελέγχου των δύο αυτών κρατών μελών, που περιέχεται στο παράρτημα I της απόφασης 2009/821/ΕΚ. (6) Επιπλέον, η διαδικασία διεύρυνσης θα οδηγήσει στην προσθήκη τοπικών κτηνιατρικών μονάδων της Κροατίας για τη χρήση του Traces. Επομένως, οι εν λόγω τοπικές κτηνιατρικές μονάδες πρέπει να προστεθούν στον κατάλογο των τοπικών μονάδων του Traces των κρατών μελών, όπως προβλέπεται στο παράρτημα II της απόφασης 2009/821/ΕΚ. (7) Συνεπώς, η απόφαση 2009/821/ΕΚ θα πρέπει να τροποποιηθεί αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I και II της απόφασης 2009/821/ΕΚ τροποποιούνται σύμφωνα με το παράρτημα της παρούσας απόφασης. Άρθρο 2 Οι τροποποιήσεις που προβλέπονται στο παράρτημα αρχίζουν να ισχύουν με την επιφύλαξη, και από την ημερομηνία έναρξης ισχύος της Συνθήκης για την προσχώρηση της Δημοκρατίας της Κροατίας. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 14 Ιουνίου 2013.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 5655
2442
5781
5087
5283
122
2106
5922
4057
567
1422
914
3156
2200

EuroVoc IDs (Expanded): 5655
2442
5781
5087
5283
122
2106
5922
4057
567
1422
914
3156
2200

Dataset Source: meu

Split: test